Klubovi zastupnika podržali su u četvrtak navečer izmjene Zakona o porezu na dodanu vrijednost (PDV) kojima se poduzetnicima, koji ostvaruju promet do tri milijuna kuna, omogućuje da PDV plate tek nakon naplaćene naknade, a oporbeni zastupnici upozorili su na problem nelikvidnosti i "pomodarstva neplaćanja"

ZAGREB Klubovi zastupnika podržali su u četvrtak navečer izmjene Zakona o porezu na dodanu vrijednost (PDV) kojima se poduzetnicima, koji ostvaruju promet do tri milijuna kuna, omogućuje da PDV plate tek nakon naplaćene naknade, a oporbeni zastupnici upozorili su na problem nelikvidnosti i “pomodarstva neplaćanja”.

Zamjenik ministra financija Igor Rađenović rekao je kao je najvažnija izmjena u tom prijedlogu postupak oporezivanja PDV-a prema naplaćenim naknadama, jer će poduzetnici koji ostvaruju promet do tri milijuna kuna moći PDV plaćati tek prema naplaćenoj naknadi.

Naveo je kako u Hrvatskoj postoji 138 tisuća poreznih obveznika, a njih 120.000 ostvaruju promet do tri milijuna kuna. Oni bi sami mogli odlučiti hoće li PDV plaćati po naplaćenoj naknadi ili izdanoj fakturi.

Rađenović je kazao da će to pomoći likvidnosti tih poduzetnika te će porezna uprava imati bolju evidenciju neplaćenih poreza. Uz to, izmjenama zakona smanjuje se stopa PDV-a na pet posto za lijekove koji se izdaju na recept, zbog čega se očekuje gubitak u proračunu od 54 milijuna kuna.

Pozdravivši mogućnost plaćanja PDV-a tek prema naplati za male poduzetnike, Domagoj Ivan Milošević (HDZ) rekao je da zakon time daje potporu malim poduzetnicima koji su u šest godina krize najviše pogođeni. No, upozorio je da je uvođenje PDV-a od 25 posto na građevinsko zemljište “zadnji čavao u lijes”. “To je, što se tiče visokogradnje, kraj cijelog građevinskog sektora”, drži Milošević.

HDZ-ovac Ivan Šuker upozorio je na probleme “pomodarstva neplaćanja” te nelikvidnosti rekavši da su država, jedinice lokalne samouprave i poduzeća u većinskom državnom vlasništvu najveći generatori nelikvidnosti u zemlji.

Prijedlog zakona pozdravio je u ime Kluba DC-a, Novog vala i Narodne stranke reformista Petar Baranović, pozitivnim ocjenivši pojednostavljenje godišnje prijave poreza te mogućnost plaćanja PDV-a tek nakon naplaćene naknade poduzetnicima koji ostvaruju promet do tri milijuna kuna. No, upozorio je i na problem kulture neplaćanja u Hrvatskoj, a na to “pomodarstvo” upozorio je i Boro Grubišić (HDSSB).

Rekao je da se izmjenama zakona priznaje kako porezna uprava nema kontrolu i instrumente kako bi uvela financijsku disciplinu i smanjila nelikvidnost u zemlji. “Dobro je da male poduzetnike osobodimo plaćanja PDV-a do naplate naknade, ali to će dovesti i do odgode punjenja proračuna”, upozorio je Grubišić rekavši da će njegova stranka biti suzdržana oko tog prijedloga zakona.

Saborski klubovi SDP-a, HDZ-a, HNS-a i Klub nezavisnih zastupnika Slavka Linića i Branka Vukšića te zastupnika Bošnjačke demokratske stranke Nedžada Hodžića podržali su Prijedlog zakona o izmjenama i dopunama Zakona o porezu na dobit.

Zastupnici su raspravili i prijedlog zakona o izmjenama i dopunama Zakona o porezu na promet nekretnina .